Afsondering: Chaos by Pretoriase hooggeregshof weens e-stelsel(Argieffoto) Talle Pretoriase prokureurs sit hande in die hare oor die aanlyn stelsel waarna die Pretoriase hooggeregshof weens die Covid-19-pandemie oorgeskakel het. In sommige gevalle het die situasie nou só onhoudbaar geraak dat van die firmas vrees dat hulle hul praktykdeure sal moet sluit as dié stand van sake voortduur. ŉ Prokureur wat uit vrees vir viktimisasie op voorwaarde van anonimiteit met Maroela Media gepraat het, sê dit is deesdae haas onmoontlik om ŉ hofgeding behoorlik aan die gang te kry. Elektroniese stelsel “Alles by die hof moet nou per e-pos gebeur. As jy ŉ hofdatum wil hê, moet jy die versoek na ŉ spesifieke e-pos stuur; as jy ŉ nuwe saak wil aanhangig maak en jy benodig ŉ saaknommer, moet jy die versoek na ŉ ander e-pos-adres stuur,” sê sy. “Alles wat ons gewoonlik persoonlik by die hof kon doen, moet nou elektronies gedoen word.” Die hof gebruik ook ŉ stelsel genaamd CaseLines waarop alle sake elektronies beheer word. Dié stelsel veroorsaak egter ook ŉ legio probleme. “Wat wél van 4 Mei [toe na die stelsel oorgeskakel is] gebeur het, is níks. E-posse word nie beantwoord nie. Soms is die e-pos-adres tot drie weke lank vol. Dit beteken ons kry nie mosiedatums op die bestrede rol of die onbestrede rol nie, nuwe stukke word nie uitgereik nie en sake word ook nie op CaseLines gelaai nie.” Prokureurs is in hierdie stadium só desperaat dat daar oorweeg word om te vra dat die hof onder administrasie geplaas moet word, of dat ŉ dringende hofaansoek ingedien word in ŉ poging om die hof te dwing om sy werk te doen. Die praktiese uitvoerbaarheid daarvan word egter betwyfel. Prokureurs word gekonfronteer met toenemende korrupsie weens die stelsel. Bodes wat hofstukke moet liasseer word nou glo R100 daarvoor gevra, terwyl die “prys” om hofstukke uit te reik, op R300 staan. Talle regslui wat steier onder die probleme wil egter nie openlik daaroor kla nie en sê dit gaan veroorsaak dat hofamptenare selfs meer onwillig sal wees om te help. Vier groot probleme Die Pretoriase Prokureursvereniging (PPV) se hooggeregshofkomitee het verlede maand onder meer met die hoofregter, waarnemende adjunkhoofregter Sulet Potterill, die hoofgriffier én kantoorbestuurder van die hof vergader in ŉ poging om die situasie te beredder. Volgens die PPV het die hoofregter benadruk dat die klagtes op ŉ dringende grondslag gepak sal word. Die PPV sê hy het die vergadering as konstruktief beskou, omdat die hoofregter en adjunkhoofregter kennis geneem het van die probleme en ook die prokureurs se voorstelle oorweeg. Daar het egter min gekom van die toegewings waarop by die vergadering besluit is. Vroeër vandeesmaand het die PPV weer eens ŉ skrywe aan adjunkhoofregter Potterill gerig waarin hy navraag doen oor dieselfde probleme wat blykbaar onaangeraak is. Maroela Media het hierdie skrywe onder oë gehad. Die PPV sê die probleme wentel grootliks rondom vier kwessies: Aansoeke vir verhoordatums op die siviele hofrol, die plaas van sake op die hofrol, die uitreik van hofstukke vir bevel- en mosieaansoeke en aansoeke vir datums vir onbestrede mosies. Volgens die vereniging word geen siviele sake op 2021 se hofrol geplaas nie en geen hofdatums vir onbestrede sake word toegeken nie. Daar is in hierdie stadium ook glo ŉ agterstand van nagenoeg 5 000 hofstukke (nuwe dagvaardings of aansoeke) wat uitgereik moet word. Die PPV het selfs aangebied om sy eie kantoor en personeel beskikbaar te stel om dié agterstand te help inhaal. Die vereniging het ook aangebied om sy kantore so in te rig dat takserings op elektroniese platforms gedoen word en drie werkstasies is reeds gereed om in gebruik geneem te word. Die PPV het egter nog geen terugvoer oor aanbiedinge om hulp ontvang nie. Geen einde in sig Tiaan Joubert, voorsitter van die PPV en ondervoorsitter van die Gautengse Prokureursvereniging (GAA), sê prokureurs kry in hierdie stadium weinig terugvoer van enige hofamptenare. “Ek is regtig bekommerd. Ons by die PPV het ŉ baie goeie verhouding met die hofpersoneel, maar nou word die fone of ons e-posse nie eens meer beantwoord nie. “Ons is bekommerd dat ons nie met hulle in verbinding kan kom nie.” Weens die afsonderingsregulasies wat steeds geld is daar ook net ŉ beperkte hoeveelheid hofpersoneel op kantoor. Joubert sê indien ŉ saak reeds op ŉ rol geplaas is of ŉ kwessie dringend is, mag betrokkenes toegang tot die gebou kry. Indien dit nié die geval is nie, word jy nie in die gebou toegelaat om ŉ saak te probeer uitstryk nie. “Die publiek word in hierdie stadium toegang tot reg en geregtigheid ontneem. Die PPV sal nou onder die vaandel van die federasieliggaam, die GAA, die situasie direk moet eskaleer na die kantoor van die Gautengse regterpresident.” Maroela Media het ŉ navraag aan die kantoor van die hoofregter gerig en wag nog op terugvoer.